Document ID: 32013D0512

PROVEDBENA ODLUKA KOMISIJE
оd 17. listopada 2013.
o financijskom doprinosu Unije određenim državama članicama za potporu dobrovoljnim studijama nadzora gubitaka kolonija pčela medarica za sezonu 2013.-2014.
(priopćeno pod brojem dokumenta C(2013) 6742)
(Vjerodostojni su samo tekstovi na danskom, engleskom, estonskom, finskom, francuskom, grčkom, latvijskom, litavskom, mađarskom, nizozemskom, njemačkom, poljskom, portugalskom, slovačkom, španjolskom, švedskom i talijanskom jeziku)
(2013/512/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Odluku Vijeća 2009/470/EZ od 25. svibnja 2009. o troškovima u području veterinarstva (1), a posebno njezin članak 23.,
budući da:
(1)
U Komunikaciji Komisije Europskom parlamentu i Vijeću o zdravlju pčela medarica (2) daje se pregled aktivnosti koje je Komisija već poduzela te onih koje su u tijeku u vezi sa zdravljem pčela medarica u EU-u. Glavni je predmet Komunikacije povećana smrtnost pčela primijećena širom svijeta.
(2)
Godine 2009. projektom EFSA „Smrtnost pčela i nadzor nad pčelama u Europi” (3) zaključeno je da su sustavi nadzora u EU-u, općenito, slabi i da nedostaju podaci na razini država članica te da nedostaju usporedivi podaci na razini EU-a.
(3)
Kako bi poboljšala dostupnost podataka o smrtnosti pčela, Komisija je odlučila pomoći i podržati određene studije nadzora gubitaka pčela medarica u državama članicama.
(4)
Provedbenom odlukom Komisije 2012/362/EU (4) dodijeljen je financijski doprinos programima dobrovoljnih studija nadzora gubitaka kolonija pčela medarica koje su provele Belgija, Danska, Njemačka, Estonija, Grčka, Španjolska, Francuska, Italija, Latvija, Litva, Mađarska, Poljska, Portugal, Slovačka, Finska, Švedska i Ujedinjena Kraljevina za sezonu 2012.-2013.
(5)
Studijama su predviđena tri posjeta pčelinjacima koje treba provesti prije zime, nakon zime i tijekom produktivne sezone.
(6)
U ovoj vrsti studije važno je imati usporedive podatke o gubicima koji su prikupljeni u različitim godinama. Ovo vrijedi posebno za studije nadzora gubitaka pčela medarica jer klimatski uvjeti značajno mijenjaju rezultate. Stoga, ako se provode samo za jednu godinu, takvim se studijama mogu dobiti samo djelomični podaci koji ne daju dovoljno osnove za izvlačenje zaključaka ili trendova o takvim gubicima.
(7)
Zbog prethodno objašnjenih razloga, prikladno je nastaviti dobrovoljne studije nadzora gubitaka kolonija pčela medarica u sezoni koja počinje kontrolom prije zime, u jesen 2013., i koja će završiti kontrolama nakon zime te tijekom pune produktivne sezone 2014.
(8)
Studije koje treba provesti u sezoni 2013.-2014. temelje se na dokumentu „Osnova za pilot projekt nadzora gubitaka kolonija pčela medarica” (5) koji je nastao u referentnom laboratoriju EU-a (eng. EU reference laboratory - EURL) za zdravlje pčela koji je naveden u dijelu II. Priloga VII. Uredbi (EZ) br. 882/2004 Europskog parlamenta i Vijeća (6), koji daje smjernice državama članicama za razradu njihovih programa dobrovoljnih studija nadzora.
(9)
Iste države članice koje su sudjelovale u prvim dobrovoljnim studijama nadzora gubitaka kolonija pčela medarica tijekom sezone 2012.-2013. pozvane su da pošalju Komisiji svoje programe za sezonu 2013.-2014. na temelju tehničkih dokumenata EURL-a za zdravlje pčela.
(10)
Belgija, Danska, Njemačka, Estonija, Grčka, Španjolska, Francuska, Italija, Latvija, Litva, Mađarska, Poljska, Portugal, Slovačka, Finska, Švedska i Ujedinjena Kraljevina sastavile su programe dobrovoljnih studija nadzora gubitaka kolonija pčela medarica u skladu s tehničkim dokumentom „Osnova za pilot projekt nadzora gubitaka kolonija pčela medarica” i zatražile su financijsku potporu EU-a.
(11)
Financijski doprinos trebao bi se dodjeljivati od 1. srpnja 2013. programima dobrovoljnih studija nadzora gubitaka kolonija pčela medarica koje su provele Belgija, Danska, Njemačka, Estonija, Grčka, Španjolska, Francuska, Italija, Latvija, Litva, Mađarska, Poljska, Portugal, Slovačka, Finska, Švedska i Ujedinjena Kraljevina.
(12)
Prema Uredbi Vijeća (EZ) br. 1290/2005 (7), veterinarske mjere će se financirati iz Europskog fonda za jamstva u poljoprivredi. Za potrebe financijske kontrole, primjenjivat će se članci 9., 36. i 37. te Uredbe.
(13)
Plaćanje financijskog doprinosa treba uvjetovati stvarnim provođenjem planiranih programa studija nadzora te slanjem svih potrebnih informacija Komisiji i EURL-u za zdravlje pčela.
(14)
Mjere određene ovom Odlukom u skladu su s mišljenjem Stalnog Odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
1. Unija dodjeljuje Belgiji, Danskoj, Njemačkoj, Estoniji, Grčkoj, Španjolskoj, Francuskoj, Italiji, Latviji, Litvi, Mađarskoj, Poljskoj, Portugalu, Slovačkoj, Finskoj, Švedskoj i Ujedinjenoj Kraljevini financijsku pomoć za njihove programe studija nadzora gubitaka kolonija pčela medarica.
2. Financijski doprinos Unije
(a)
iznosi 70 % prihvatljivih troškova svake države članice iz stavka 1. za programe studija nadzora gubitaka kolonija pčela medarica i određen je u Prilogu I. za razdoblje od 1. srpnja 2013. do 30. rujna 2014.;
(b)
ne prelazi sljedeće iznose:
1.
26 837 EUR za Belgiju;
2.
116 417 EUR za Dansku;
3.
160 445 EUR za Njemačku;
4.
64 868 EUR za Estoniju;
5.
78 421 EUR za Grčku;
6.
148 047 EUR za Španjolsku;
7.
288 801 EUR za Francusku;
8.
142 212 EUR za Italiju;
9.
86 310 EUR za Latviju;
10.
70 273 EUR za Litvu;
11.
114 209 EUR za Mađarsku;
12.
128 015 EUR za Poljsku;
13.
29 159 EUR za Portugal;
14.
92 240 EUR za Slovačku;
15.
117 416 EUR za Finsku;
16.
74 389 EUR za Švedsku;
17.
109 871 EUR za Ujedinjenu Kraljevinu;
(c)
ne prelazi 348 EUR po posjetu pčelinjaku.
Članak 2.
1. Maksimalan ukupan doprinos odobren ovom Odlukom za troškove nastale za programe iz članka 1. iznosi 1 847 930 EUR koji će se financirati iz općeg proračuna Europske unije.
2. Izdaci koji se odnose na troškove osoblja koje obavlja laboratorijska testiranja, uzorkovanje ili praćenje, te na potrošni materijal i režijske troškove za studije nadzora prihvatljivi su u skladu s pravilima utvrđenim u Prilogu III.
3. Financijska pomoć Unije isplaćuje se nakon predstavljanja i odobrenja izvješća i popratnih dokumenata iz članka 3. stavaka 2. i 3.
Članak 3.
1. Programi se provode u skladu s tehničkim dokumentom „Osnova za pilot projekt nadzora gubitaka kolonija pčela medarica” i u skladu s programima studija nadzora gubitaka kolonija pčela medarica koje su predstavile države članice.
2. Belgija, Danska, Njemačka, Estonija, Grčka, Španjolska, Francuska, Italija, Latvija, Litva, Mađarska, Poljska, Portugal, Slovačka, Finska, Švedska i Ujedinjena Kraljevina dostavit će Komisiji:
-
prijelazno tehničko izvješće o prvom posjetu predviđeno programom studija nadzora, najkasnije do 1. ožujka 2014., i
-
završno tehničko izvješće o drugom i trećem posjetu predviđeno programom studija nadzora, najkasnije do 31. listopada 2014.;
-
tehničko izvješće treba biti u skladu s modelom koji će Komisija utvrditi u suradnji s referentnim laboratorijem EU-a za zdravlje pčela.
3. Belgija, Danska, Njemačka, Estonija, Grčka, Španjolska, Francuska, Italija, Latvija, Litva, Mađarska, Poljska, Portugal, Slovačka, Finska, Švedska i Ujedinjena Kraljevina dostavit će Komisiji:
-
papirnatu verziju i elektroničku verziju svojeg financijskog izvješća sastavljenog u skladu s Prilogom II., najkasnije do 31. prosinca 2014.;
-
na zahtjev Komisije, popratne dokumente, kojima se dokazuju svi izdaci navedeni u zahtjevu za naknadu troškova.
4. Rezultati studija trebaju biti dostupni Komisiji i referentnom laboratoriju EU-a za zdravlje pčela.
Članak 4.
Ova je Odluka upućena Kraljevini Belgiji, Kraljevini Danskoj, Saveznoj Republici Njemačkoj, Republici Estoniji, Helenskoj Republici, Kraljevini Španjolskoj, Francuskoj Republici, Talijanskoj Republici, Republici Latviji, Republici Litvi, Mađarskoj, Republici Poljskoj, Portugalskoj Republici, Slovačkoj Republici, Republici Finskoj, Kraljevini Švedskoj i Ujedinjenoj Kraljevini Velike Britanije i Sjeverne Irske.
Sastavljeno u Bruxellesu 17. listopada 2013..

Labels: 7
15
5
6